**Vejledning til udfyldelse af skabelonen**

Når du som indberetter skal indberette studerende for muligt eksamenssnyd, bedes du benytte skabelonen, som er udarbejdet af Uddannelsesjura.

Vær opmærksom på at skabelonen skal udfyldes med dine kommentarer, der hvor teksten er markeret med rødt, således at indberetningen tilpasses den konkrete sag.

**Navn og studienummer**

Til brug for den videre sagsbehandling skal navn og studienummer på den/de implicerede studerende oplyses i indberetningen. Hvis du kun er i besiddelse af den studerendes eksamensnummer, kan du kontakte eksamensadministrationen på dit fakultet – de vil kunne være behjælpelige med at fremskaffe identiteten på den pågældende studerende.

**Beskrivelse af prøven**

Prøvens navn samt form oplyses. Tidspunktet for prøven kan eventuelt også oplyses – specielt hvis der er tale om en reeksamen, kan denne oplysning have betydning i forbindelse med en senere effektuering af afgørelsen.

**Beskrivelse af sag**

Beskrivelsen af sagen skal omfatte sagens faktuelle omstændigheder, herunder formen af den mulige eksamenssnyd og omfanget af denne. I plagieringssager skal du endvidere redegøre for, hvor i opgaven plagieringen findes samt hvilke kilder, der er plagieret fra.

Uddannelsesjura ser helst, at du ikke i indberetningen indsætter direkte link til et plagieringsværkstøj, men om nødvendigt blot henviser hertil. Baggrunden for dette er, at indberetningen sendes i kopi til den/de studerende, der ikke nødvendigvis er bekendt med eller har adgang til et sådant. Uddannelsesjura anbefaler i stedet, at du vedlægger en eventuel plagieringsrapport som bilag til indberetningen.

**Orientering af den studerende**

Samtidig med at du indgiver din indberetning til Uddannelsesjura, skal den/de studerende orienteres om sagen. Uddannelsesjura har udarbejdet en skabelon, som vi anbefaler, at du eller administrationen benytter til dette.

**Bilag**

Som bilag til indberetningen bedes du vedlægge dokumentation for den mulige eksamenssnyd. I plagieringssager vil dette være en kopi af opgaven i sin helhed med markeringer de steder, hvor der er mistanke om plagiering samt en kopi af de kilder, også med markeringer, hvor der angiveligt er plagieret fra. I sager hvor mistanken om eksamenssnyd er opstået på baggrund af en plagieringsrapport, vedlægges denne også.